**Zobārstniecības pakalpojumu sniegšanas kārtība**

**I Vispārējo zobārstniecības pakalpojumu sniegšanas kārtība**

1. IZPILDĪTĀJS saskaņā ar šo kārtību nodrošina vispārējos zobārstniecības pakalpojumus, ko sniedz sertificēts zobārsts.
2. IZPILDĪTĀJS nodrošina zobārstniecības pakalpojumu sniegšanu plānveida, akūtos un neatliekamos gadījumos.
3. Neatliekamo palīdzību, t.i. palīdzību dzīvībai bīstamos gadījumos – traumas, nozīmīgi iekaisumi, asiņošanas, alerģijas, IZPILDĪTĀJS sniedz nekavējoši.
4. Akūto palīdzības gadījumā pacienta pieņemšana jānodrošina ne vēlāk kā 24 stundu laikā no brīža, kad persona vērsusies pēc pakalpojuma saņemšanas. Līdz pieņemšanai pacientam nepieciešamības gadījumā jānozīmē pretsāpju medikamenti.
5. IZPILDĪTĀJS veic bērnu uzvedības klīnisko novērtējumu pēc Venhema skalas (skatīt 1.tabulu). IZPILDĪTĀJS nav tiesīgs atteikt pakalpojuma sniegšanu bērniem, kuriem vērtējums ir robežās no 0 līdz 3 (ieskaitot). Bērnus, kuru vērtējums ir robežās no 4 līdz 5 (ieskaitot), IZPILDĪTĀJS nosūta zobārstniecības pakalpojumu saņemšanai vispārējā anestēzijā.

1.tabula “Venhema uzvedības skala”

|  |  |
| --- | --- |
| **Punkti** | **Kritērija apraksts** |
| 0 | Pilnīga sadarbība, labākie iespējamie darba apstākļi, nav raudāšanas vai fiziska protesta |
| 1 | Viegls vai vidējs verbāls protests vai klusa raudāšana kā diskomforta signāla izpaušana, kas neaptur darbu. Procedūrai kopumā atbilstoša uzvedība |
| 2 | Protests smagāks (pamanāmāks). Bērns raud un veic roku kustības. Bērns kustina galvu, lai izvairītos no ārstēšanas. Tomēr ar bērnu var sarunāt sadarbību  |
| 3 | Protests rada problēmas zobārsta darbam. Bērns veic ķermeņa kustības. Nelabprāt ievēro prasības, kas prasa papildus pūles no zobārsta sadarbībai ar pacientu  |
| 4 | Protests pārtrauc procedūru, pieprasa visu zobārsta uzmanību sadarbībai ar bērnu. Sadarbība var tikt sasniegta pēc ļoti ievērojamām zobārsta pūlēm, kas panākta bez ievērojamas fiziskas ierobežošanas (var pieturēt bērna rokas). Bērnam izteiktas ķermeņa kustības |
| 5 | Vispārējs protests, ne mazākās sadarbības ar pacientu. Nepieciešama fiziska savaldīšana |

1. IZPILDĪTĀJS nodrošina, lai pie IZPILDĪTĀJA nodarbināts katrs zobārsts vai katrs zobu higiēnists, kurš saņēmis kompensāciju ESF (plus) projekta ietvaros ārstniecības personu piesaistei un noturēšanai, izstrādā pilna laika ekvivalentu zobārstniecībā - 800 apmeklējumus gadā, sniedzot valsts apmaksātos zobārstniecības pakalpojumus personām, kurām saskaņā ar Latvijas Republikai saistošajiem normatīvajiem aktiem un starptautiskajiem līgumiem ir tiesības saņemt no valsts budžeta apmaksātus veselības aprūpes pakalpojumus.

**II Specializētu zobārstniecības pakalpojumu nodrošināšanas kārtība**

7. IZPILDĪTĀJS saskaņā ar šo kārtību nodrošina specializētus zobārstniecības pakalpojumus, ko sniedz bērnu zobārsts, ortodonts, endodontists, periodontologs vai zobu protēzists.

8. IZPILDĪTĀJS nodrošina zobārstniecības pakalpojumu sniegšanu akūtos un neatliekamos gadījumos atbilstoši kārtības 3. un 4.punktam.

9. IZPILDĪTĀJS nodrošina šādus valsts apmaksātus specializētus zobārstniecības pakalpojumus:

9.1. Bērnu zobu traumu ārstēšana jebkurā ārstēšanas etapā (kroņa atjaunošana, šinas noņemšana, endodontiska ārstēšana u.c.), kā arī ārstēšanas komplikāciju gadījumos;

9.2. Iedzimtu bērnu zobu patoloģiju ārstēšana – iedzimts zobu emaljas bojājums, hipoplāzijas u.c.;

9.3. Endodontiska ārstēšana ar papildaprīkojumu bērniem, kuriem ar ārstu konsīlija lēmumu ir noteikta zoba vai zobu endodontiska ārstēšana;

9.4. Zobārstniecības pakalpojumi personām līdz 25 gadu vecumam ar iedzimtām sejas-žokļu šķeltnēm, ar sindromiem un smagām sakodiena anomālijām, ja ārstēšana uzsākta līdz 18 gadu vecumam.

10. Ja, novērtējot bērna stāvokli, IZPILDĪTĀJS konstatē kompleksu ietekmi uz mutes dobuma struktūrām, IZPILDĪTĀJS ir tiesīgs bērnam sniegt arī vispārējos zobārstniecības pakalpojumus.

**III Akūtās zobārstniecības pakalpojumu nodrošināšana brīvdienās**

11. IZPILDĪTĀJS saskaņā ar šo kārtību nodrošina akūtās zobārstniecības pakalpojumus kādā no nedēļas brīvdienām, kuram Līguma 1.pielikumā ir iekļauts akūtās zobārstniecības pakalpojums brīvdienās.

12. IZPILDĪTĀJS zobārstniecības pakalpojumus akūtā gadījumā sniedz atbilstoši medicīniskajām indikācijām, ja zobārstniecības palīdzība nepieciešama steidzami sniegt valsts apmaksātus akūtās zobārstniecības pakalpojumus kādā no nedēļas brīvdienām (t.i. sestdienā).

13. IZPILDĪTĀJS akūtās zobārstniecības pakalpojumu steidzami sniedz gadījumos, ja bērnam ir: akūtas, nepārejošas zobu sāpes, vaiga vai/un smaganu tūska, zoba trauma.

14. IZPILDĪTĀJS akūtās zobārstniecības pakalpojumus brīvdienā organizē, ievērojot šādus nosacījumus:

14.1. pacientu pieņemšanas laiks ir vismaz sešas stundas;

14.2. IZPILDĪTĀJAM ir tiesības pieņemt plānveida zobārstniecības pacientus (pēc pieraksta), ja tiek nodrošināts, ka akūtos zobārstniecības pakalpojumus saņem visi pacienti, kuri attiecīgajā dienā vērsušies pie IZPILDĪTĀJA;

14.3. pacientam tiek sniegta informācija par kārtību, kur pacients var turpināt ārstēšanu pēc akūtās zobārstniecības pakalpojumu saņemšanas;

14.4. IZPILDĪTĀJS savās telpās ir izvietojis informāciju par kārtību, kā pacienti var saņemt akūtās zobārstniecības pakalpojumus brīvdienās;

14.5. akūtās zobārstniecības pakalpojumi tiek sniegti IZPILDĪTĀJA filiālē. Saskaņojot ar DIENESTU, akūtās zobārstniecības pakalpojumi var tikt sniegti divās IZPILDĪTĀJA filiālēs.

15. IZPILDĪTĀJS par akūtās zobārstniecības sniegtiem pakalpojumiem veidlapā Nr.024/u-zob “Ambulatorā pacienta talons zobārstniecībā” norāda piemaksas manipulāciju par zobārstniecības pakalpojumu sniegšanu brīvdienās par katru pacientu.

**IV Zobārstniecības pakalpojumu** **vispārējā anestēzijā sniegšanas kārtība**

16. IZPILDĪTĀJS saskaņā ar šo kārtību nodrošina zobārstniecības pakalpojumus vispārējā anestēzijā, ko sniedz sertificēts bērnu zobārsts, ortodonts, endodontists, periodontologs vai zobu protēzists un anesteziologs, reanimatologs.

17. IZPILDĪTĀJS sniedz zobārstniecības pakalpojumus vispārējā anestēzijā:

17.1. bērniem līdz 18 gadu vecumam, kuriem:

17.1.1. lokālā anestēzija nav pietiekama vai ir alerģiska reakcija pret lokālās anestēzijas līdzekļiem;

17.1.2. ir odontogēna infekcija un nepieciešama steidzama ķirurģiska iejaukšanās;

17.1.3. nepieciešama sejas abscesa, flegmonas un infiltrāta drenāža, kad patoloģiskais process vai personas vispārējais stāvoklis apgrūtina lokālās anestēzijas lietošanu vai tā var būt nepietiekama;

17.1.4. ir akūts mīksto audu pietūkums, kas prasa inficētā zoba vai vairāku zobu ekstrakciju, vai gadījumos, ja ir nepieciešama audu drenāža;

17.1.5. ir akūta situācija ar diagnozēm – neatgriezenisks pulpīts, akūts abscess, simptomātisks periodontīts, hroniskās slimības paasinājums;

17.1.6. nepieciešama mēreni traumatiska vai sarežģīta ekstrakcija, piemēram, ankilozētu, retinētu vai distopētu zobu ekstrakcija ar osteotomiju (ar urbšanu), sabrukušu pastāvīgo zobu ekstrakcija;

17.1.7. ir simptomātiskas zobu sāpes vairāk nekā vienā kvadrantā;

17.1.8. ir postoperatīva asiņošana, kas prasa steidzamu iejaukšanos;

17.1.9. uzvedība pēc Venhema skalas ir 4 vai 5 (skat. 1.tabulā);

17.1.10. ir nepieciešama cieto vai mīksto audu bojājuma biopsija;

17.1.11. lokālā anestēzijā ķirurģiskā procedūra nav veicama kvalitatīvi;

17.2. bērniem vecumā līdz trīs gadiem (ieskaitot), kuriem:

17.2.1. ir smags agrīns bērnu kariess (≥ 3 kariozi zobi);

17.2.2. ir nepieciešama neatliekama plaša zobu/mutes sanācija, ieskaitot ķirurģiskās manipulācijas;

17.3. bērniem vecumā no četriem līdz sešiem gadiem (ieskaitot), kuriem:

17.3.1. ir nepieciešama multipla ekstrakcija (≥ 4 zobi);

17.3.2. ir ≥ 4 kariozi piena zobu molāri (asimptomātiski zobi, bez iekaisuma pazīmēm, bet nav iespējama minimāli invazīva ārstēšana – slēgtas kavitātes) un bērns nesadarbojas;

17.3.3. ir iekaisis piena zobs (hronisks apikāls abscess (fistula), akūts apikāls abscess, akūts apikāls periodontīts, hronisks apikāls periodontīts) un vismaz divi kariozi piena zobu molāri;

17.4. Bērniem vecumā no divpadsmit gadiem ar dentālo fobiju (ar psihiatra slēdzienu/atzinumu);

17.5. Zobu ekstrakcija personām ar I grupas invaliditāti, kas noteikta psihisko un uzvedības traucējumu dēļ;

17.6. Citos gadījumos ar ārstu konsīlija lēmumu.

**V Zobārstniecības pakalpojumu sniegšanas kārtība mobilajā zobārstniecības autobusā**

18. Valsts apmaksātos zobārstniecības pakalpojumus mobilajā zobārstniecības autobusā sniedz IZPILDĪTĀJS, kuram Ārstniecības iestāžu reģistrā ir reģistrēta struktūrvienība “Mobilais kabinets – zobārstniecība”.

19. IZPILDĪTĀJS mobilajā zobārstniecības autobusā nodrošina gan zobārstniecības, gan zobu higiēnas pakalpojumus (turpmāk kopā – zobārstniecības pakalpojumi) bērniem vecumā līdz 18 gadiem.

20. IZPILDĪTĀJS nodrošina zobārstniecības pakalpojumus mobilajā zobārstniecības autobusā pie tām Latvijas reģionu izglītības iestādēm, kas atrodas tālāk par 20 km no vietas, kur tiek sniegti valsts apmaksāti zobārstniecības pakalpojumi. Izglītības iestāžu saraksts, pie kurām jāsniedz zobārstniecības pakalpojumi, tiek pievienots Finanšu paziņojuma pielikumā.

21. IZPILDĪTĀJS nodrošina zobārstniecības pakalpojumus mobilajā zobārstniecības autobusā atbilstoši ar DIENESTU saskaņotajam izbraukumu grafikam. IZPILDĪTĀJS līdz tekošā mēneša 10.datumam iesniedz DIENESTAM plānoto izbraukumu grafiku nākamajam mēnesim, nosūtot to uz Līgumā norādīto DIENESTA elektroniskā pasta adresi. DIENESTS iesūtīto grafiku izskata 5 darba dienu laikā. Pēc izbraukuma grafika saskaņošanas tas tiek publicēts DIENESTA tīmekļvietnē.

|  |  |  |  |  |
| --- | --- | --- | --- | --- |
| Izbraukuma datums | Izglītības iestādes nosaukums | Izglītības iestādes faktiskā adrese | Zobārstniecības pakalpojums(higiēnists/zobārsts) | Izglītojamo skaits, kuriem plānots sniegt pakalpojumu |
|   |   |   |  |   |
|   |   |   |  |   |

22. DIENESTS par mobilā zobārstniecības autobusa izbraukumiem informē tās pašvaldības, kuru teritorijās plānots izbraukums.

23. IZPILDĪTĀJS vienojas ar izglītības iestādi par mobilā autobusa izbraukumu uz attiecīgo izglītības iestādi.

24. IZPILDĪTĀJS līdz tekošā mēneša 10.datumam iesniedz DIENESTAM atskaiti par iepriekšējā mēnesī sniegtajiem pakalpojumiem mobilajā zobārstniecības autobusā.

|  |  |  |  |  |
| --- | --- | --- | --- | --- |
| Izbraukuma datums | Izglītības iestādes nosaukums | Izglītības iestādes faktiskā adrese | Izglītojamo skaits, kuriem faktiski sniegts pakalpojums | Zobārsts /zobu higiēnists (vārds, uzvārds, specialitātes kods) |
|   |   |   |   |   |
|   |   |   |   |   |

25. IZPILDĪTĀJS par mobilajā zobārstniecības kabinetā sniegtiem pakalpojumiem veidlapā Nr.024/u-zob “Ambulatorā pacienta talons zobārstniecībā” norāda piemaksas manipulāciju mobilā zobārstniecības kabineta ekspluatācijas izdevumu segšanai par katru pacientu un pacienta grupu 78 “Pacienti, kas saņem zobārstniecības pakalpojumus mobilajā zobārstniecības kabinetā”.

26. IZPILDITĀJS vienojas ar pacientu, kuram zobārstniecības mobilajā autobusā ir sniegts pakalpojums, par nākošo apmeklējumu, ja tāds ir nepieciešams.